CELEX: 32021D0942
Language: sl
Date: 2021-06-10 00:00:00
Title: Izvedbeni sklep Komisije (EU) 2021/942 z dne 10. junija 2021 o določitvi pravil za uporabo Direktive Sveta 2006/112/ES v zvezi z določitvijo seznama tretjih držav, s katerimi je Unija sklenila sporazum o medsebojni pomoči, katerega področje uporabe je podobno področju uporabe Direktive Sveta 2010/24/EU in Uredbe Sveta (EU) št. 904/2010

11.6.2021   
               
               
                  SL
               
               
                  Uradni list Evropske unije
               
               
                  L 205/80
               
            
         IZVEDBENI SKLEP KOMISIJE (EU) 2021/942
         z dne 10. junija 2021
         o določitvi pravil za uporabo Direktive Sveta 2006/112/ES v zvezi z določitvijo seznama tretjih držav, s katerimi je Unija sklenila sporazum o medsebojni pomoči, katerega področje uporabe je podobno področju uporabe Direktive Sveta 2010/24/EU in Uredbe Sveta (EU) št. 904/2010
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 369m(3) Direktive,
         ob upoštevanju naslednjega:
         
                     (1)
                  
                  
                     Delovanje notranjega trga, globalizacija in tehnološke spremembe so povzročili eksplozivno rast elektronskega poslovanja in s tem tudi dobav blaga in opravljanja storitev na daljavo v državah članicah, pri čemer imajo dobavitelji blaga ali izvajalci storitev sedež v drugi državi članici, na tretjih ozemljih ali v tretjih državah.
                  
               
                     (2)
                  
                  
                     Direktiva 2006/112/ES je bila spremenjena z direktivama (EU) 2017/2455 (2) in (EU) 2019/1995 (3), da bi z zmanjšanjem upravnega bremena za davčne zavezance in davčne uprave za zagotavljanje uspešnega in učinkovitega pobiranja davka na dodano vrednost (DDV) sistem DDV postal primeren za elektronsko poslovanje ter da bi se posodobil pravni okvir za DDV za čezmejno e-trgovanje med podjetji in potrošniki.
                  
               
                     (3)
                  
                  
                     V skladu s členom 369m(1)(c) države članice dovolijo vsakemu davčnemu zavezancu, ki ima sedež v tretji državi, s katero je Unija sklenila sporazum o medsebojni pomoči, katerega področje uporabe je podobno področju uporabe Direktive Sveta 2010/24/EU (4) in Uredbe Sveta (EU) št. 904/2010 (5), da pri prodaji blaga na daljavo iz te tretje države uporablja posebno ureditev, ne da bi ga moral zastopati posrednik, ki ima sedež v Uniji.
                  
               
                     (4)
                  
                  
                     Sporazum med Evropsko unijo in Kraljevino Norveško o upravnem sodelovanju, boju proti goljufijam in izterjavi terjatev na področju davka na dodano vrednost (6) je začel veljati 1. septembra 2018.
                  
               
                     (5)
                  
                  
                     Področje uporabe tega sporazuma je podobno področju uporabe Direktive 2010/24/EU in Uredbe (EU) št. 904/2010, saj vzpostavlja skupni sistem sodelovanja, zlasti kar zadeva izmenjavo informacij, da se organom, odgovornim za uporabo zakonodaje o DDV, omogoči medsebojna pomoč pri zagotavljanju skladnosti s to zakonodajo in zaščiti prihodkov iz DDV. Zagotavlja tudi pomoč pri zagotavljanju pravilne odmere DDV, boju proti goljufijam na področju DDV in izterjavi terjatev v zvezi z DDV. Sporazum vsebuje pravila in postopke za upravno sodelovanje in pomoč pri izterjavi, ki so podobni pravilom in postopkom iz Direktive 2010/24/EU in Uredbe (EU) št. 904/2010, ter določa obveznosti pristojnih organov glede medsebojne pomoči, ki so enakovredne obveznostim iz Direktive 2010/24/EU in Uredbe (EU) št. 904/2010.
                  
               
                     (6)
                  
                  
                     Kraljevino Norveško bi bilo zato treba uvrstiti na seznam kot tretjo državo, s katero je Unija sklenila sporazum o medsebojni pomoči iz člena 369m(1)(c) Direktive 2006/112/ES.
                  
               
                     (7)
                  
                  
                     Ker se ustrezne materialne določbe Direktive 2006/112/ES uporabljajo od 1. julija 2021, je primerno, da se ta sklep uporablja od navedenega datuma.
                  
               
                     (8)
                  
                  
                     Ukrepi iz tega sklepa so v skladu z mnenjem Stalnega odbora za upravno sodelovanje –
                  
               SPREJELA NASLEDNJI SKLEP:
         
            Člen 1
            Tretja država, s katero je Unija sklenila sporazum o medsebojni pomoči, katerega področje uporabe je podobno področju uporabe Direktive 2010/24/EU in Uredbe (EU) št. 904/2010, je Kraljevina Norveška.
         
         
            Člen 2
            Ta sklep začne veljati dvajseti dan po objavi v Uradnem listu Evropske unije.
            Uporablja se od 1. julija 2021.
         
         
            V Bruslju, 10. junija 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 347, 11.12.2006, str. 1.
         
            (2)  Direktiva Sveta (EU) 2017/2455 z dne 5. decembra 2017 o spremembi Direktive 2006/112/ES in Direktive 2009/132/ES v zvezi z nekaterimi obveznostmi glede davka na dodano vrednost, ki veljajo za opravljanje storitev in prodajo blaga na daljavo (UL L 348, 29.12.2017, str. 7).
         
            (3)  Direktiva Sveta (EU) 2019/1995 z dne 21. novembra 2019 o spremembi Direktive 2006/112/ES glede določb v zvezi s prodajo blaga na daljavo in nekaterimi domačimi dobavami blaga (UL L 310, 2.12.2019, str. 1).
         
            (4)  Direktiva Sveta 2010/24/EU z dne 16. marca 2010 o vzajemni pomoči pri izterjavi terjatev v zvezi z davki, carinami in drugimi ukrepi (UL L 84, 31.3.2010, str. 1).
         
            (5)  Uredba Sveta (EU) št. 904/2010 z dne 7. oktobra 2010 o upravnem sodelovanju in boju proti goljufijam na področju davka na dodano vrednost (UL L 268, 12.10.2010, str. 1).
         
            (6)  UL L 195, 1.8.2018, str. 3.